Mange danskere er strømmet til den franske hovedstad for at se, når Jonas Vingegaard og resten af feltet senere i dag suser op ad Champs-Élysées på den sidste etape af dette års Tour de France. Det gælder også Lars Nielsen fra Suldrup. Faktisk er han cyklet hele vejen fra Hobro til Paris med 'Tour de Taxa' for at støtte julemærkehjemmene. Her blev han modtaget af sin kone, datter og bonusdatter - og de har befundet sig inde i centrum af Paris siden morgenstunden for at opleve stemningen, og for at få en plads med godt udsyn. - Her er en kanon stemning, fortæller han søndag eftermiddag. Og de rød-hvide farver er i overflod, fortæller Lars Nielsen. - Der er danskere, så langt øjet rækker. TV2 Sporten mødte Jonas Vingegaard lige inden etapestart. Hvordan er det at køre ind i Paris i gult igen? - Jeg synes stadig, det er sindssygt at have vundet Tour de France for nu anden gang. Det er svært at forstå, og jeg tror bare, at jeg vil nyde dagen og alt, hvad vi har gjort de seneste tre uger, lyder det fra Jonas Vingegaard.

Opsummering:
Der er masser af danske flag i Paris, hvor stemningen er i top.